આ પછી મેં બે-ચાર દિવસ સુધી બે-આની ચલાવવા માટે તનતોડ મહેનત કરી પણ વફાદારીની વધારે પડતી ભાવનાવાળી એ બે-આનીએ મારો ત્યાગ ન જ કર્યો. આપણે લક્ષ્મીને અને સ્ત્રીને ચંચળ ગણીએ છીએ પરંતુ ગરીબ બિચારો પુરુષ, લક્ષ્મી અને સ્ત્રીના પાશમાં સપડાયા પછી, ગમે એટલાં ફાંફા મારે પણ એકેના પાશમાંથી છૂટો થઈ શકતો નથી. કદાચ તેટલા જ માટે માત્ર પોતાના માનસિક સંતોષને ખાતર એ સ્ત્રી તથા લક્ષ્મીને ચંચળ જાત કહેતાં શીખ્યો હશે.